Document ID: 32006D0435

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Ιουνίου 2006
για την τροποποίηση της απόφασης 2005/710/ΕΚ σχετικά με ορισμένα μέτρα προστασίας για την υψηλής παθογονικότητας γρίπη των πτηνών σε πουλερικά στη Ρουμανία
[κοινοποιηθείσα υπό τον αριθμό Ε(2006) 2421]
(Κείμενο που παρουσιάζει ενδιαφέρον για τον ΕΟΧ)
(2006/435/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Μετά το κρούσμα της γρίπης των πτηνών που προκλήθηκε από ένα υψηλής παθογονικότητας στέλεχος του ιού H5N1 στη νοτιοανατολική Ασία από το Δεκέμβριο του 2003, η Επιτροπή έλαβε διάφορα προστατευτικά μέτρα σε σχέση με τη γρίπη των πτηνών, ιδίως την απόφαση 2005/710/ΕΚ της Επιτροπής, της 13ης Οκτωβρίου 2005, για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στη Ρουμανία (3).
(2)
Η απόφαση 2005/710/ΕΚ προβλέπει την αναστολή εισαγωγών στην Κοινότητα από ορισμένα τμήματα της Ρουμανίας, που επλήγησαν από την εν λόγω νόσο, ζώντων πουλερικών, στρουθιονίδων, άγριων και εκτρεφόμενων πτερωτών θηραμάτων και ζώντων πτηνών εκτός των πουλερικών, συμπεριλαμβανομένων των πτηνών συντροφιάς, των αυγών προς επώαση των ειδών αυτών και ορισμένων άλλων προϊόντων των πτηνών («οι σχετικές εισαγωγές»).
(3)
Η Ρουμανία έχει πλέον διαβιβάσει περαιτέρω πληροφορίες στην Επιτροπή σχετικά με την κατάσταση της γρίπης των πτηνών στην εν λόγω χώρα, που δείχνουν ότι ανιχνεύτηκε πρόσφατα εστία της εν λόγω νόσου εκτός της περιοχής της Ρουμανίας που περιλαμβάνεται επί του παρόντος στην απόφαση 2005/710/ΕΚ.
(4)
Υπό το πρίσμα της ταχύτητας της διάδοσης της γρίπης των πτηνών στη Ρουμανία τις τελευταίες εβδομάδες, είναι αναγκαίο να επεκταθεί η ανάκληση των σχετικών εισαγωγών από τη Ρουμανία στην Κοινότητα, σε ολόκληρη την επικράτεια της εν λόγω χώρας.
(5)
Η απόφαση 2005/710/ΕΚ θα πρέπει ως εκ τούτου να τροποποιηθεί ανάλογα.
(6)
Υπό το πρίσμα των πληροφοριών που θα κοινοποιηθούν στην Επιτροπή για την κατάσταση της νόσου και τα μέτρα ελέγχου που θα λάβουν οι αρμόδιες αρχές της Ρουμανίας, οι διατάξεις της παρούσας απόφασης θα επανεξεταστούν στη συνεδρίαση της μόνιμης επιτροπής για την τροφική αλυσίδα και την υγεία των ζώων τον Ιούλιο του 2006.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2005/710/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Πληροφορούν αμέσως σχετικά την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 23 Ιουνίου 2006.

Labels: 3
17
18
6